สั่งทุกส่วนราชการ เสริมประสิทธิภาพทำงานร่วมกับจิตอาสา น้อมนำพระราชกระแสความห่วงใยสมเด็จพระเจ้าอยู่หัว ดูแลความปลอดภัยประชาชนเดินทางกลับจากสงกรานต์
สั่งทุกส่วนราชการ เสริมประสิทธิภาพทำงานร่วมกับจิตอาสา น้อมนำพระราชกระแสความห่วงใยสมเด็จพระเจ้าอยู่หัว ดูแลความปลอดภัยประชาชนเดินทางกลับจากสงกรานต์พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กำชับฝ่ายปกครอง ตำรวจและทหาร น้อมนำพระราชกระแสสมเด็จพระเจ้าอยู่หัว ที่ทรงห่วงใยการสูญเสียของประชาชนจากอุบัติเหตุในช่วงเทศกาลสงกรานต์ ไปร่วมกันปฏิบัติอย่างเคร่งครัด ในการอำนวยความสะดวกและดูแลความปลอดภัยของประชาชนที่ทยอยเดินทางกลับจากภูมิลำเนา โดยย้ำทุกส่วนราชการทุกพื้นที่ ให้ประสานการทำงานร่วมกับจิตอาสาในแต่ละพื้นที่อย่างใกล้ชิด เพื่อเสริมการทำงานของเจ้าหน้าที่ ในการอำนวยความสะดวกประชาชนและการลดอุบัติเหตุบนท้องถนน ทั้ง 7 มาตรการหลักให้มีประสิทธิภาพมากขึ้น โดยขอให้ช่วยกันลดเงื่อนไขและปัจจัยเสี่ยงจากข้อมูลสถิติในแต่ละพื้นที่ให้มากที่สุด ทั้งด้านคน ด้านถนนและสภาพแวดล้อม ด้านยานพาหนะ ด้านความปลอดภัยทางนำ้ ด้านการช่วยเหลือหลังเกิดอุบัติเหตุ รวมทั้งด้านการบริหารจัดการต่อเนื่องกันไป ถึง 17 เมษายน 2562พร้อมทั้งย้ำ ให้ตำรวจในทุกพื้นที่ ยังคงเข้มกวดขันวินัยจราจรในภาพรวม รวมทั้งบังคับใช้กฎหมายเข้มในเส้นทางหลักกับการขับรถเร็ว การเมาแล้วขับ หรือขับขี่โดยประมาท โดยเฉพาะกับกลุ่มเสี่ยงผู้ใช้จักรยานยนต์ พร้อมทั้งขอให้เพิ่มจุดตรวจบริการและดูแลความปลอดภัยประชาชน จากปัญหาอาชญกรรมที่อาจเกิดขึ้น ตามสถานีขนส่งสาธารณะทั้งต้นทางและปลายทาง  พร้อมกันนี้ต้องขอความร่วมมือพี่น้องประชาชน ร่วมเฝ้าระวังและเตือนสติกันเองในครอบครัวหรือคณะเดินทาง เพื่อช่วยลดพฤติกรรมเสี่ยงจากการขับขี่และร่วมดูแลความปลอดภัยกันและกันตลอดการเดินทาง